મહાપ્રાંત અમેરિકાની સુરીલી સફર, ગુલાબી ઠંડક, શુદ્ધ હવાની લહેરખીઓને માણવાના દિવસો ચાલી રહ્યા છે. પેસિફિક મહાસાગરના રમણીય કિનારાઓ, કેલિફોર્નિયાના અજીબોગરીબ શીતળ અને આકર્ષક ભૂમિપટોનું સંગીત માણતાં માણતાં બોસ્ટન આવ્યું એટલે સંસ્કૃતિનગરીની કેટલીયે વાતો મનમાં સળવળવા લાગી! હાર્વર્ડ, એમઆઇટી, સાયન્સ મ્યુઝિયમ ઉપરાંત અહીંની બર્કલી કોલેજ ઓફ મ્યુઝિક અને એનાથીયે ચઢે એવું બોસ્ટનનું જ ‘બોસ્ટન ફિલહાર્મોનિક ઓર્કેસ્ટ્રા! જેના વિશે વિચારો એટલે રૂંવાડાં ઊભાં થઈ જાય.